**NEM PEZSGŐZHETTÜNK TÖRLEYVEL A BUDAFOKI BAJNOKI MÉRKŐZÉSÜNK UTÁN!**

Csapatunk a REAC Futball csapata a Budapest I. osztály 23. fordulójában a Budafok II. csapatával mérte össze erejét. Mint már többször leírtam most is csak hangsúlyozni tudom, hogy a bajnokság rendkívül szoros. Tavaly az Újpest idén a Kelen SC-vel vívunk óriási küzdelmet a bajnoki címért. Ennek tudatában készültünk a mérkőzésre. Lassan a bajnokság abba a szakaszába lépünk amikor már nem lehet hibázni. Sajnos ma mi hibáztunk. Nem nyertük meg a mérkőzésünket, az eredmény 0:0 lett. Csak döntetlent értünk el! A mérkőzés műfüves pályán szeles, borongós időben került megrendezésre. Az az első perctől látszott, hogy ellenfelünk gyakorlatilag szinte csak a védekezésre koncentrált és gyors kontrákkal próbált meg eredményt elérni. Ugyan magunkhoz ragadtuk rögtön a kezdeményezést, de már a második percben kihagytuk első helyzetünket. Popov Patrik hibázott. Majd jöttek az újabb kihagyott lehetőségek, kisebb-nagyobb helyzetek. Nem talált a kapuba komoly lehetőségek után Törőcsik Bence, Balázs Richárd, Balázs Bálint, Kasza Dani. A félidő így természetesen 0:0 lett. A szünetben azt gondoltuk, hogy ha nehezen is, de csak betalálunk majd mert úgy gondoltuk, hogy a második félidőben is meglesznek a lehetőségeink. A második félidőben is uraltuk a mérkőzést, az ellenfél szinte alig lépett át a térfelünkre, de sajnos elmaradt a gól. Számolatlanul rugdostuk szögleteinket és hagytuk ki kisebb-nagyobb helyzeteinket. Gyakorlatilag még két szólót is kihagytunk, maradjon diszkrét félhomályban a lehetőségek elpuskázóinak neve. Múltkor is írtam, most sem tudok mást írni, hogy a labdarúgást gólra játsszák nem pontozásos sportág. Hat döntetlenünk van a bajnokságban mind 0:0-s eredménnyel zárult. Össze kell kapnunk magunkat, lassan nem férnek bele a döntetlenek sem. Tudomásul kell vennünk, hogy valahogy alkalmazkodnunk kell az ellenfelek játékstílusához is, akik általában megszállják 16-uk előterét és bizony nemigazán törekszenek nyílt sisakos játékra. Sokadszor fordul velünk elő a bajnokságban, hogy ellenfeleink valahogy ki tudják bekkelni néha sajnos az kell, hogy írjam antifutballal a mérkőzéseinket. Természetesen csapatunk játékosainak is önkritikát kell gyakorolni, mert ennyi kihagyott helyzettel nem lehet mérkőzést nyerni és sajnos ez már nem az első eset. Én azért még nem venném elő a vészharangot, nem kell még megkongatni ott még nem tartunk. A bajnokságban voltunk mi már sokkal rosszabb helyzetben is és azt is megoldottuk.

Most már azonban pozitív dolgokról kell, hogy írjak! Szerdán Budapest Kupa döntőt játsszunk a Kelen SC-vel a Budafok pályáján. A mérkőzés nagy jelentőségű. Mi vagyunk a Budapest Kupa védői, jó lenne még egy évig Palotán őrizni a Budapest Kupát. A kupamérkőzésen legnagyobb vetélytársunkkal fogunk megmérkőzni a Kelen SC-vel, így ez egy óriási presztízs mérkőzés is lesz, lélektanilag fontos, hogy legyőzzük őket. Nagy reményünk szerint a mai bajnoki fordulóban a csapatunkban maradt gólok meg fognak jelenni a Kupadöntőn és küzdelmes, magabiztos győzelmet fogunk aratni. Remélem a Kupadöntő után előkerülhet a Törley!

Várjuk Kedves Szurkolóinkat a Budapest Kupa döntőjére is! Szükségünk van rátok, mint ahogy a tavalyi Kupadöntőn is nagy segítséget nyújtottatok nekünk!

HAJRÁ REAC!

Kiss István György